b'\n_START_ARTICLE_\nVetoketju\n_START_PARAGRAPH_\nVetoketju on kiinnitin, jolla yhdistet\xc3\xa4\xc3\xa4n v\xc3\xa4liaikaisesti kaksi tekstiilikappaletta tai suljetaan materiaaliin leikattu halkio. Sit\xc3\xa4 k\xc3\xa4ytet\xc3\xa4\xc3\xa4n yleisesti vaatteissa, laukuissa, matkalaukuissa, k\xc3\xa4silaukuissa, lompakoissa, teltoissa, makuupusseissa, jalkineissa ja muissa tekstiili- ja nahkatuotteissa. Vetoketju keksittiin vuonna 1891.\n_START_SECTION_\nHistoriaa\n_START_PARAGRAPH_\nVetoketjulla on kolme keksij\xc3\xa4\xc3\xa4. Ensi yritys oli vuonna 1851, jolloin yhdysvaltalainen Elias Howe kehitti "vaatteisiin tarkoitetun automaattisen liukuvan lukkomekanismin", jonka kehittely kuitenkin j\xc3\xa4i h\xc3\xa4nelt\xc3\xa4 v\xc3\xa4hiin. Yhdysvaltalainen Whitcomb Judson kehitti seuraavan version vuonna 1891, mutta ei suinkaan vaatteita vaan saappaita varten. H\xc3\xa4nen tarkoituksensa oli saada sellaiset keng\xc3\xa4nnauhojen korvikkeet, jotka saisi kiinni yhdell\xc3\xa4 k\xc3\xa4dell\xc3\xa4. Nykyaikaisen varmatoimisen vetoketjun kehitti ruotsalaissyntyinen Gideon Sundb\xc3\xa4ck Judsonin keksinn\xc3\xb6n pohjalta ja h\xc3\xa4nen yrityksens\xc3\xa4 palkalistoilla vuonna 1913. Sit\xc3\xa4 kutsuttiin clasp-locker-mekanismiksi. _NEWLINE_Vetoketju pysyi pitk\xc3\xa4\xc3\xa4n l\xc3\xa4hes tuntemattomana keksint\xc3\xb6n\xc3\xa4. Sen merkitys oivallettiin vasta 1918, kun Yhdysvaltain laivasto alkoi k\xc3\xa4ytt\xc3\xa4\xc3\xa4 sit\xc3\xa4 lentohaalareissa. Sen j\xc3\xa4lkeen vetoketju yleistyi my\xc3\xb6s siviilien vaatetuksessa._NEWLINE_Ranskalaiset vaatesuunnittelijat ihastuivat vetoketjuun vuonna 1937 ja alkoivat k\xc3\xa4ytt\xc3\xa4\xc3\xa4 sit\xc3\xa4 miesten housuissa. Muotilehti Esquire katsoi, ett\xc3\xa4 vetoketju on tulevaisuudessa monen valinta, koska sen ansiosta housujen sepalus pysyi paremmin kiinni. Farkkuvalmistaja Levi Strauss & Co. alkoi k\xc3\xa4ytt\xc3\xa4\xc3\xa4 housuissaan nappien ohella vetoketjuja vuonna 1955. Farkkujen suosion kasvaessa levisi my\xc3\xb6s vetoketjun k\xc3\xa4ytt\xc3\xb6. Kun samaan aikaan monet vetoketjupatentit vanhentuivat ja kilpailu vapautui, onnistui japanilainen YKK-yritys valtaamaan Yhdysvaltojen vetoketjumarkkinat. Firman nimi kokonaisuudessaan on Yoshida Kogyo Kabushikikaisha._NEWLINE_Suomessa on toiminut muutama vetoketjutehdas, kuten Keravan Kiitoketju ja Sastamalan Salmi Oy, joka on siirt\xc3\xa4nyt tuotantonsa ulkomaille ja tekee nyt Sastamalassa vetoketjukoneita ja vetoketjujen tuotekehityst\xc3\xa4. Yh\xc3\xa4 toiminnassa olevia suomalaisia vetoketjuvalmistajia ovat porvoolainen Oy S. O. Olenius Ab ja vuonna 2008 Ristiinaan perustettu Etel\xc3\xa4-Savon Salama Ky.\n_START_SECTION_\nToiminta\n_START_PARAGRAPH_\nVetoketju rakentuu kahdesta tekstiilikaitaleesta, joiden toisessa reunassa on hammastus, sek\xc3\xa4 lukosta. Vetoketjun toiminta perustuu muovista tai metallista valmistetun hammastuksen lomittain menoon, jonka lukon liikuttaminen saa aikaiseksi (alempi kuva). Vetoketjuja nimitet\xc3\xa4\xc3\xa4n hammastuksen mukaan joko kierreketjuksi, hammasketjuksi tai metalliketjuksi. Kierreketjun hammastus on ohutta muovikuitua, joka on pakotettu kierteen muotoon (ylempi kuva, oikealla oleva ketju). Hammasketjun hampaat ovat erillisi\xc3\xa4, muovista muotoiltuja hampaita (ylempi kuva, vasemmalla oleva ketju). Metalliketjun hampaat ovat saman tyyppisi\xc3\xa4 kuin muovisten ketjujen hampaat, mutta ne on valmistettu metallista. Vetoketjuja nimet\xc3\xa4\xc3\xa4n my\xc3\xb6s niiden k\xc3\xa4ytt\xc3\xb6tarkoituksen mukaan avo- ja umpiketjuiksi. Avoketjun puoliskot on mahdollista irrottaa kokonaan toisistaan. T\xc3\xa4llaisia ketjuja k\xc3\xa4ytet\xc3\xa4\xc3\xa4n esimerkiksi takeissa. Umpiketjun toisessa p\xc3\xa4\xc3\xa4ss\xc3\xa4 on kiinnitys, joka pit\xc3\xa4\xc3\xa4 vetoketjun puoliskot yhdess\xc3\xa4 ja est\xc3\xa4\xc3\xa4 lukkoa karkaamasta. T\xc3\xa4llaisia vetoketjuja k\xc3\xa4ytet\xc3\xa4\xc3\xa4n esimerkiksi hameissa ja housuissa. Vetoketjujen yleisimm\xc3\xa4t leveydet ovat 4 ja 6 millimetri\xc3\xa4. Vetoketjuja myyd\xc3\xa4\xc3\xa4n m\xc3\xa4\xc3\xa4r\xc3\xa4mittaisina tai metriketjuna. Metriketju on yhten\xc3\xa4ist\xc3\xa4 vetoketjua, josta voidaan leikata halutun mittainen vetoketju: t\xc3\xa4llaisesta ketjusta tulee aina umpiketju, ja siihen on kiinnitett\xc3\xa4v\xc3\xa4 lukko aina erikseen.\n_START_SECTION_\nK\xc3\xa4ytt\xc3\xb6\n_START_PARAGRAPH_\nVetoketjua voidaan k\xc3\xa4ytt\xc3\xa4\xc3\xa4 tehokeinona tai se voidaan piilottaa kokonaan. N\xc3\xa4kyville tarkoitettuja vetoketjuja on myynniss\xc3\xa4 esimerkiksi strassikoristehampaisina tai kultahampaisina. Kokonaan saumaan katoava vetoketju on nimelt\xc3\xa4\xc3\xa4n piilovetoketju. Sen idea perustuu siihen, ett\xc3\xa4 hammastus k\xc3\xa4\xc3\xa4ntyy ty\xc3\xb6n nurjalle puolelle._NEWLINE_Vetoketjun vaihtoehtona k\xc3\xa4ytet\xc3\xa4\xc3\xa4n nappeja, tarrakiinnityst\xc3\xa4, ny\xc3\xb6ri\xc3\xa4, solkia, neppareita ja hakaneuloja.'